CELEX: 32016R1616
Language: sk
Date: 2016-09-08 00:00:00
Title: Vykonávacie nariadenie Komisie (EÚ) 2016/1616 z 8. septembra 2016, ktorým sa stanovuje výnimka z nariadenia Európskeho parlamentu a Rady (EÚ) č. 1307/2013, pokiaľ ide o možnú revíziu opatrení dobrovoľnej viazanej podpory v sektore mlieka a mliečnych výrobkov za rok nároku 2017

9.9.2016   
            
            
               SK
            
            
               Úradný vestník Európskej únie
            
            
               L 242/19
            
         VYKONÁVACIE NARIADENIE KOMISIE (EÚ) 2016/1616
   z 8. septembra 2016,
   ktorým sa stanovuje výnimka z nariadenia Európskeho parlamentu a Rady (EÚ) č. 1307/2013, pokiaľ ide o možnú revíziu opatrení dobrovoľnej viazanej podpory v sektore mlieka a mliečnych výrobkov za rok nároku 2017
   EURÓPSKA KOMISIA,
   so zreteľom na Zmluvu o fungovaní Európskej únie,
   so zreteľom na nariadenie Európskeho parlamentu a Rady (EÚ) č. 1307/2013 zo 17. decembra 2013, ktorým sa ustanovujú pravidlá priamych platieb pre poľnohospodárov na základe režimov podpory v rámci spoločnej poľnohospodárskej politiky a ktorým sa zrušuje nariadenie Rady (ES) č. 637/2008 a nariadenie Rady (ES) č. 73/2009 (1), a najmä na jeho článok 69 ods. 1,
   keďže:
   
               (1)
            
            
               Členské štáty môžu podľa článku 52 nariadenia (EÚ) č. 1307/2013 za určitých podmienok poskytnúť poľnohospodárom v konkrétnych poľnohospodárskych sektoroch alebo typoch hospodárenia viazanú podporu do miery potrebnej na vytvorenie stimulu udržať súčasné úrovne výroby v daných sektoroch alebo regiónoch.
            
         
               (2)
            
            
               Vzhľadom na pomerne vysoké úrovne výroby a v dôsledku toho znížené ceny mlieka a mliečnych výrobkov na trhu Únie, a predovšetkým vzhľadom na súvisiace dočasné ťažkosti, ktorým sektor mlieka a mliečnych výrobkov aktuálne čelí, by členské štáty mali byť v pozícii revidovať svoje opatrenia dobrovoľnej viazanej podpory zamerané na sektor mlieka a mliečnych výrobkov na rok nároku 2017 s cieľom umožniť nepretržité vyplácanie dobrovoľnej viazanej podpory na základe počtu zvierat, na ktoré sa podpora schválila v roku 2016. Hoci sa môže zdať, že takáto revízia z krátkodobého hľadiska ohrozuje jeden z cieľov dobrovoľnej viazanej podpory, a to konkrétne udržať súčasné úrovne výroby, takéto opatrenia môžu pomôcť dosiahnuť ciele dobrovoľnej viazanej podpory z dlhodobého hľadiska.
            
         
               (3)
            
            
               Vzhľadom na vážnosť finančných ťažkostí, ktorým prijímatelia v súčasnosti čelia, je vhodné uplatniť článok 69 ods. 1 nariadenia (EÚ) č. 1307/2013 s cieľom poskytnúť výnimku z hlavy IV kapitoly 1 uvedeného nariadenia.
            
         
               (4)
            
            
               Členské štáty by mali Komisii oznámiť svoje rozhodnutie do 14 dní od dátumu jeho prijatia, aby Komisia mohla monitorovať správne uplatňovanie pravidiel a vplyv takejto revízie.
            
         
               (5)
            
            
               Toto nariadenie by malo nadobudnúť účinnosť dňom nasledujúcim po jeho uverejnení a členské štáty by mali prijať rozhodnutie do 30 dní od dátumu nadobudnutia účinnosti tohto nariadenia, aby sa výhody plynúce z výnimky z tohto nariadenia zabezpečili pre sektor mlieka a mliečnych výrobkov čo najskôr.
            
         
               (6)
            
            
               Opatrenia stanovené v tomto nariadení sú v súlade so stanoviskom Výboru pre priame platby,
            
         PRIJALA TOTO NARIADENIE:
   Článok 1
   Revízia opatrení zameraných na sektor mlieka a mliečnych výrobkov
   1.   Členské štáty sa môžu na rok nároku 2017 rozhodnúť zrevidovať všetky svoje opatrenia zamerané na sektor mlieka a mliečnych výrobkov, ktoré prijali podľa článku 52 nariadenia (EÚ) č. 1307/2013.
   Uvedená revízia pozostáva:
   
               a)
            
            
               zo stanovenia, že na rok nároku 2017 sa platby poľnohospodárom, ktorí sú oprávnení na poberanie platieb podľa článku 9 a článku 10 ods. 1 nariadenia (EÚ) č. 1307/2013, vyplácajú na základe počtu zvierat, pri ktorých má poľnohospodár nárok na podporu v rámci daných opatrení na rok nároku 2016 a
            
         
               b)
            
            
               z neuplatnenia všetkých ostatných uplatniteľných podmienok oprávnenosti na opatrenia, ktorých sa revízia týka.
            
         Rozhodnutie uvedené v prvom podoseku nahrádza akékoľvek rozhodnutie revidovať opatrenia dobrovoľnej viazanej podpory zamerané na sektor mlieka a mliečnych výrobkov podľa článku 53 ods. 6 nariadenia (EÚ) č. 1307/2013.
   2.   Členské štáty pri každom revidovanom opatrení dobrovoľnej viazanej podpory vypočítajú jednotkovú sumu zodpovedajúcu pomeru medzi sumou stanovenou na financovanie opatrenia zameraného na sektor mlieka a mliečnych výrobkov oznámeného podľa bodu 3 písm. i) prílohy I k delegovanému nariadeniu Komisie (EÚ) č. 639/2014 (2) a celkovým počtom zvierat, na ktoré sa dané opatrenie dobrovoľnej viazanej podpory vzťahuje.
   Celkový počet zvierat uvedený v prvom pododseku zodpovedá:
   
               a)
            
            
               celkovému počtu zvierat, na ktoré sa platba schválila na rok nároku 2016, alebo
            
         
               b)
            
            
               počtu zvierat uvedenému v písmene a) v prípade poľnohospodárov, ktorí sú oprávnení na prijímanie platieb v roku 2017.
            
         3.   Ročná platba, ktorá sa poskytuje poľnohospodárom, zodpovedá jednotkovej sume vypočítanej v súlade s odsekom 2, vynásobenej počtom zvierat, na ktoré sa dotknutému poľnohospodárovi platba schválila na rok nároku 2016.
   Článok 2
   Časové obmedzenie
   Rozhodnutie uvedené v článku 1 sa prijme do 30 dní od dátumu nadobudnutia účinnosti tohto nariadenia.
   Článok 3
   Oznámenie
   Členské štáty oznámia Komisii prijatie rozhodnutia uvedeného v článku 1 do 14 od dátumu prijatia rozhodnutia.
   Článok 4
   Nadobudnutie účinnosti
   Toto nariadenie nadobúda účinnosť dňom nasledujúcim po jeho uverejnení v Úradnom vestníku Európskej únie.
   
      Toto nariadenie je záväzné v celom rozsahu a priamo uplatniteľné vo všetkých členských štátoch.
      V Bruseli 8. septembra 2016
      
         
            Za Komisiu
         
         
            predseda
         
         Jean-Claude JUNCKER
      
   
   
      (1)  Ú. v. EÚ L 347, 20.12.2013, s. 608.
   
      (2)  Delegované nariadenie Komisie (EÚ) č. 639/2014 z 11. marca 2014, ktorým sa dopĺňa nariadenie Európskeho parlamentu a Rady (EÚ) č. 1307/2013, ktorým sa ustanovujú pravidlá priamych platieb pre poľnohospodárov na základe režimov podpory v rámci spoločnej poľnohospodárskej politiky, a ktorým sa mení príloha X k uvedenému nariadeniu (Ú. v. EÚ L 181, 20.6.2014, s. 1).